《上元后一日亨父席上得合字》
明代·李东阳

长安佳丽地，冠骑纷馺遝。时维上元节，尘壒腾四踏。

华风蔼春温，香雾疑夜合。鱼灯照空明，兽炭隐残㷈。

侯门道路拥，金翠有遗钑。街衢儿女喧，老稚相噂沓。

官闲常闭户，吾性颇耐杂。忽闻好事邀，诗兴翩已飒。

高堂列盘馔，解带方满榻。肥烹饫庖羊，错荐繁海蛤。

更深席屡煖，归袂每被拉。春光仅九十，转眼过半百。

当时曲江游，庚癸惊再匝。佳儿喜在抱，何必胜佩韐。

语长意未穷，宾主同一嗒。悲欢勿重道，且放陈遵閤。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。